Návrh komuniké

	Vláda Slovenskej republiky na svojom zasadaní  ................... vzala na vedomie Správu o priebehu realizácie podporných finančných programov pre malé a stredné podnikanie za I. polrok 2002.

	Možnosť prístupu k finančným a úverovým mechanizmom má podstatný význam pre rozvoj malého a stredného podnikania. Na riešení týchto potrieb sa podieľa jednak vláda SR,  ako aj ďalšie inštitúcie a fondy.

	 Národná agentúra pre rozvoj malého a stredného podnikania spolu s vybranými komerčnými bankami realizuje Podporný úverový program, Mikropôžičkový program a Program štartovacieho kapitálu (Seed Capital Company). Skúsenosti s realizáciou Podporného úverového programu sú mimoriadne pozitívne. Na kapitálovom zabezpečení tohto programu sa už v štyroch ročníkoch rovnakým dielom podieľali štátny rozpočet, Program PHARE Európskej únie a vybrané komerčné banky. Slovenská záručná a rozvojová banka, š.p.ú. realizuje 9 záručných, 8 príspevkových programov a 7 úverových podporných programov pre malých a stredných podnikateľov.

	Finančné programy pre malých a stredných podnikateľov okrem uvedených inštitúcií realizuje aj Slovensko-americký podnikateľský fond a Exportno-importná banka SR.

	Za I. polrok 2002 bola malým a stredným podnikateľom poskytnutá úverová pomoc v celkovej výške 996,602 mil. Sk. Vo forme kapitálových investícii smerovalo do tohto sektora 33,8 mil. Sk. Prostredníctvom nenávratných príspevkov sa 
v I. polroku poskytla MSP pomoc vo výške 176,938 mil. Sk, prostredníctvom záručných programov realizovaných SZRB bola poskytnutá pomoc vo výške 
1 050,8 mil. Sk.